**ศิริภา อินทวิเชียร** (เกิด 14 กันยายน พ.ศ. 2532) ชื่อเล่น แนน เป็นนักการเมืองชาวไทย ปัจจุบันเป็นผู้ช่วยเลขานุการประธานสภาผู้แทนราษฎร (ชวน หลีกภัย) รองโฆษกพรรคประชาธิปัตย์ ประธานสภาเสรีภาพและประชาธิปไตยแห่งเอเชีย (เยาวชน)  คอลัมนิสต์ "เปิดโลก" หนังสือพิมพ์แนวหน้า

ประวัติ
-------

ศิริภา เกิดเมื่อวันที่ 14 กันยายน พ.ศ. 2532 ที่โรงพยาบาลพญาไท กรุงเทพมหานคร ชาวไทยเชื้อสายจีน เป็นบุตรีของ ชัยศล อินทวิเชียร และ สาวิณี สินธู  หลานของ สมร ลิมปิชาติ และ สุพร อินทวิเชียร ต้นตระกูลคือ "ลิ่มซุ่นหงวน" นักธุรกิจกิจการเหมืองแร่ โรงฟอกหนัง และธุรกิจขนส่งทางเรือที่ครั้งหนึ่งตกเป็นจำเลยในคดี "พลาติสัย" ปี พ.ศ. 2463 เรือโป๊ะของลิ่มซุ่นหงวนชื่อ ตงหลี นำเบอร์ (หมายเลข) 38 ถูกพายุพัดจนชนพลับพลาที่ประทับของรัชกาลที่ 6 โดยมี ปรีดี พนมยงค์ อาสาเป็นทนายฝั่งจำเลย ซึ่งเป็นคดีแรกและคดีเดียวที่ปรีดีว่าความ ในที่สุดแล้วคดีดังกล่าว ศาลอุทธรณ์และศาลฎีกาตัดสินให้ยกฟ้องจำเลย

การศึกษา
--------

* ระดับประถม-มัธยมศึกษาตอนปลายที่โรงเรียนนานาชาติดัลลิช
* ปริญญาตรี ศิลปศาสตร์บัณฑิต จากวิทยาลัยนานาชาติ มหาวิทยาลัยมหิดล
* ปริญญาโท ศิลปศาสตร์มหาบัณฑิต ด้านการบริหารและการเงิน จากมหาวิทยาลัยรีเจ้นท์ลอนดอน ประเทศอังกฤษ
* ปริญญาโท การเมืองและการจัดการปกครอง รัฐศาสตร์มหาบัณฑิต จากคณะรัฐศาสตร์ จุฬาลงกรณ์มหาวิทยาลัย
* ปัจจุบันกำลังศึกษาในระดับปริญญาเอก ศิลปศาสตร์ดุษฎีบัณฑิต สาขาอาชญาวิทยาและงานยุติธรรม คณะรัฐศาสตร์ จุฬาลงกรณ์มหาวิทยาลัย

งานการเมือง
-----------

ศิริภาก้าวเข้าสู่เส้นทางการเมืองในปี พ.ศ. 2558 ด้วยการทำงานด้านการพัฒนาพื้นที่ในกรุงเทพมหานครกับพรรคประชาธิปัตย์ ต่อมาเป็นคณะทำงานของกษิต ภิรมย์ ซึ่งในขณะนั้นกษิตเป็นสมาชิกสภาขับเคลื่อนการปฏิรูปประเทศ (สปท.) จากนั้นในปี 2558 ได้เข้าทำงานเป็นส่วนหนึ่งของคณะทำงาน ชวน หลีกภัย โดยรับผิดชอบงานด้านการเมืองและการต่างประเทศ

ในปี พ.ศ. 2561 ศิริภาร่วมก่อตั้งและเป็นหนึ่งในสมาชิกกลุ่ม "ประชาธิปัตย์ยุคใหม่" หรือ "นิวเดม" (New Dem) ซึ่งเป็นกลุ่มคนรุ่นใหม่ของพรรคประชาธิปัตย์ที่ทำงานการเมืองและลงสมัครรับเลือกตั้งในปี พ.ศ. 2562 ในปีเดียวกันนี้เอง ด้วยความสามารถในการสื่อสารที่โดดเด่น ทำให้ศิริภาได้รับความไว้วางใจให้ดำรงตำแหน่งรองโฆษก พรรคประชาธิปัตย์และโฆษกกลุ่มนิวเดม และได้เขียนคอลัมน์ด้านการเมืองและการต่างประเทศ "เปิดโลก" ให้กับหนังสือพิมพ์แนวหน้า 

หลังการเลือกตั้งสมาชิกสภาผู้แทนราษฎรเป็นการทั่วไปในปี พ.ศ. 2562 ศิริภาได้รับความไว้วางใจให้เป็นผู้ช่วยเลขานุการประธานสภาผู้แทนราษฎร (ชวน หลีกภัย) ทำให้ศิริภามีบทบาทในสายงานนิติบัญญัติ ทั้งการเป็นโฆษกและกรรมาธิการวิสามัญพิจารณาร่างพระราชบัญญัติป้องกันและปราบปรามการทรมานและการกระทำให้บุคคลสูญหาย พ.ศ. …. และอนุกรรมาธิการในคณะต่าง ๆ ในขณะเดียวกันยังเป็นกรรมการและคณะทำงานด้านเยาวชนและการต่างประเทศของพรรคประชาธิปัตย์ 

ด้วยบทบาททางการเมืองที่สำคัญคือ กรณีการให้ความช่วยเหลือพระภิกษุชาวกัมพูชาที่ลี้ภัยมายังประเทศไทยและถูกทางการไทยควบคุมตัวและเตรียมส่งกลับกัมพูชา จึงดำเนินการเรียกร้องให้รัฐบาลปล่อยตัวผู้ลี้ภัยทางการเมืองและคัดค้านการส่งตัวกลับประเทศต้นทาง เนื่องจากเชื่อได้ว่าพระสงฆ์จะถูกกระทำการทรมานและบังคับให้สูญหาย และประสานการช่วยเหลือไปยังประเทศที่สาม 

รวมถึงมีบทบาทในการเคลื่อนไหวเรียกร้องไม่ให้รัฐดำเนินการก่อสร้างอาคารบ้านหลวงบนพื้นที่สีเขียวของชุมชนในเขตพื้นที่พญาไท 

ในการเลือกตั้งที่กำลังจะเกิดขึ้นในปี พ.ศ. 2566 ศิริภา อินทวิเชียร ลงสมัครรับเลือกตั้งสมาชิกสภาผู้แทนราษฎร กรุงเทพมหานคร เขตเลือกตั้งที่ 24 ธนบุรี คลองสาน ราษฎร์บูรณะ สังกัดพรรคประชาธิปัตย์

การทำงาน
--------

หลังจากสำเร็จการศึกษาระดับปริญญาตรี ในปี พ.ศ. 2554 เข้าทำงานเป็นผู้จัดการฝ่ายพัฒนาธุรกิจที่ บริษัท ศิรินคร จำกัด ดำเนินธุรกิจด้านพลังงาน ขนส่งพลังงาน ก่อสร้าง และพัฒนาธุรกิจอสังหาริมทรัพย์ ก่อนเดินทางไปศึกษาต่อต่างประเทศ

หลังสำเร็จการศึกษาระดับปริญญาโทจากสหราชอาณาจักร เข้าทำงานเป็นนักวิเคราะห์ข้อมูลด้านการเงินที่บริษัท Kurt Geiger London ประเทศอังกฤษ ในช่วงปี พ.ศ. 2556 ถึง 2557 และกลับมาช่วยบริหารธุรกิจของครอบครัว ในส่วนงานบริหารโครงการก่อสร้าง พร้อมทั้งประกอบธุรกิจส่วนตัว เป็นตัวแทนจำหน่ายอย่างเป็นทางการของแบรนด์เครื่องประดับ ESHVI ประจำประเทศไทย โดยวางจำหน่ายครั้งแรกในปี พ.ศ. 2556 ที่สยามพารากอน ประเทศไทย 

นอกจากการทำงานในแวดวงธุรกิจ ศิริภายังมีความสนใจและมีบทบาทในการทำงานเพื่อสังคมอย่างต่อเนื่อง ในปี 2553 ก่อตั้งโครงการ "แลใต้" ช่วยเหลือผู้ประสบอุทกภัย 

ในปี พ.ศ. 2557 ก่อตั้งชมรม "Social Connect" (ดีด้วย ช่วยกัน) รวบรวมเครือข่ายเยาวชนและคนรุ่นใหม่ทำกิจกรรมจิตอาสาเพื่อลดปัญหาความเหลื่อมล้ำและสร้างโอกาสทางสังคมที่เท่าเทียม 

ในปี พ.ศ. 2558 ก่อตั้งกลุ่ม "ศิริอาสา" (Siri Arsa) เพื่อขับเคลื่อนกิจกรรมเพื่อสังคมและการพัฒนาที่ยั่งยืน เข้าร่วมกลุ่ม Global Shapers โดย World Economic Forum ซึ่งเป็นการรวบรวมเครือข่ายผู้นำยุคใหม่ทั่วโลกที่มุ่งทำงานเพื่อสร้างความเปลี่ยนแปลงเชิงบวกในสังคม 

และได้รับเลือกให้ดำรงตำแหน่งประธานสภาเสรีภาพและประชาธิปไตยแห่งเอเชีย (เยาวชน) (Council of Asian Liberals and Democrats – CALD Youth) และเป็นตัวแทนเยาวชนที่ได้รับให้แสดงความคิดเห็นต่อประเด็นปัญหาด้านสิ่งแวดล้อมในที่ประชุมของสหประชาชาติ

ในปี พ.ศ. 2563 จัดทำโครงการ "นมเพื่อน้อง" และโครงช่วยเหลือผู้ประสบภัยโควิด-19 ดำเนินการประสานหาเตียงผู้ป่วย จัดทำและส่งมอบถุงยังชีพ บริการลงทะเบียนวัคซีนป้องกันโควิด–19 และบริการรถรับส่งผู้สูงอายุเข้ารับบริการวัคซีน

ในปี พ.ศ. 2563 - 2565 คอลัมนิสต์ "เปิดโลก" หนังสือพิมพ์แนวหน้า

เครื่องราชอิสริยาภรณ์
---------------------

พ.ศ. 2566 - จตุรถาภรณ์ช้างเผือก 

พ.ศ. 2565 - จตุรถาภรณ์มงกุฎไทย

อ้างอิง
-------

1. ↑  ราชกิจจานุเบกษา, ประกาศสภาผู้แทนราษฎร เรื่อง แต่งตั้งข้าราชการรัฐสภาฝ่ายการเมือง
2. ↑  ศิริภา อินทวิเชียร ตัวแทนคนรุ่นใหม่ที่จะขับเคลื่อนประเทศไทยอย่างสร้างสรรค์, . BLT. 4 กุมภาพันธ์ 2562.
3. ↑  นักเรียนกฎหมายปรีดี พนมยงค์ เมื่ออายุเพียง ๑๙ ปี อาสาเป็นทนายความคดี "พลาติสัย" คดีเรือชนพลับพลา, . Pridi Banomyong Institute, 25 พฤษภาคม 2565
4. ↑  'ศิริภา อินทวิเชียร' เส้นทางการเมือง ไม่ได้โรยด้วยกลีบกุหลาบ,  , Thaipost, 24 มกราคม 2562.
5. ↑  นิวเดม,  , King Prajadhipok’s Institute.
6. ↑  ราชกิจจานุเบกษา, ประกาศสภาผู้แทนราษฎร เรื่อง แต่งตั้งข้าราชการรัฐสภาฝ่ายการเมือง,  ,เล่ม 136 ตอนที่ 87 ง หน้า 13, 14 พฤศจิกายน 2562.
7. ↑  ราชกิจจานุเบกษา, บันทึกการประชุมสภาผู้แทนราษฎร ชุดที่ 25 ปีที่ 3 ครั้งที่ 21,  เก็บถาวร 2023-03-08 ที่ เวย์แบ็กแมชชีน , เล่ม 138 ตอนที่ 83 ง หน้า 273, 11 พฤศจิกายน 2564.
8. ↑  ปล่อยตัว ‘พระสงฆ์กัมพูชา’ ลี้ภัยเข้าไทยแล้ว หลังถูกตำรวจจับสึก ปลดจีวร ก่อนควบคุมตัว ล่าสุดรอไปประเทศที่สาม,  , The Standard, 3 ธันวาคม 2564.
9. ↑  "ศิริภา" นำชุมชนพญาไท ร้อง ปธ.สภา ค้านสร้างบ้านหลวงบนพื้นที่สีเขียว,  , MGR Online, 15 ธันวาคม 2565.
10. ↑  ทำความรู้จัก! ‘ศิริภา อินทวิเชียร’ คนรุ่นใหม่ที่มีอุดมการณ์ต่อสังคม,  , Naewna. 28 ธันวาคม 2561.
11. ↑  ""ศิริภา" รองโฆษกพรรคประชาธิปัตย์ จัดทำโครงการ "นม...เพื่อน้อง"". *เนชั่นทีวี*. 2020-05-01.
12. ↑  "คอลัมนิสต์ - เปิดโลก".. `{{cite web}}`: แหล่งข้อมูลอื่นใน ``|website=`` (help)
13. ↑  "สำเนาที่เก็บถาวร" (PDF). คลังข้อมูลเก่าเก็บจากแหล่งเดิม (PDF)เมื่อ 2023-11-23. สืบค้นเมื่อ 2023-11-23.
14. ↑  ราชกิจจานุเบกษา, ประกาศนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย ประจำปี 2564,  เก็บถาวร 2023-03-08 ที่ เวย์แบ็กแมชชีน ,เล่ม 139 ตอนพิเศษ 1 ข หน้า 1, 14 กุมภาพันธ์ 2565.